ORBEGOZO URIBE (EAJ, 2015-10-22):
Eskerrik asko presidente andrea, eguerdi on guztioi.
Guk oinarrian, gure taldean ez dugu eragozpenik ikusten gaur adostutako erdibideko honekin bat egiteko.
Izan ere, guk aurkeztu genuen zuzenketan esaten genuen bezala, beharrezkoa da etengabe aurrerapausoak ematen jarraitzea, gardentasuna sustatzeko. Horregatik esaten genuen, erabiltzen genuen espresio hori "jarrai dezala", "que siga", izan ere, uste baitugu hau, etengabeko lana dela.
Herritarrei erraztasunak emateko, Jaurlaritzan eta gainontzeko erakunde publikoen jardunari buruzko informaziora iritsi ahal izateko.
Beraz, ez daukagu inolako eragozpenik Jaurlaritzari eskatzeko, hasiera batean legez besteko proposamenean ere eskatzen zen moduan, Gobernu Kontseiluko idazkariak gobernu kontseiluen gai zerrenda oso gisa sinatutako dokumentua argitara dezala web orrian.
Are gehiago, ez daukat zalantzarik, gaur ekimen honen inguruan eztabaidatzeko aukera izan dugunok bezalaxe, Jaurlaritzako arduradunek ere ez dutela beste munduko eragozpenik aurkitu gai zerrenda hori argitaratzeko.
Izan ere, honez gero Irekia web atarian ikusiko zenuten moduan, dagoeneko bertan eskuragarri dago azken gobernu kontseiluaren gai zerrenda osoa eta gutxienez, hiru azken gobernu kontseiluen gai zerrenda ere bai.
Alegia, prentsa laburpenez gain, idazkariak sinatutako dokumentu hori ere bai. Beraz, azpimarratzekoa da gai honen inguruan erdietsitako adostasun zabala.
Bestalde, gure aburuz, horrek argi adierazten du Jaurlaritza honen benetako borondate politikoa, Alderdi Sozialistako ordezkariak ere aipatu duen bezala, aurreko legealdian hasitako bidean urratsak egiten jarraitzeko, hau da, erakundeen jardunaren gardentasunean sakontzeko eta herritarrei parte hartzea erraztuko duten tresnak sustatzeko.
Zentzu horretan, gure taldeak aintzat hartzen du aurreko lege aldian emandako pausoa. Eta orain, hasierako lehenengo pauso horietatik harago joateko garaia dela uste dugu.
2010ean hasitako bide horretan aurrerantz egitea tokatzen da orain. Eta arestian ere aipatu dudan bezala, hori etengabeko prozesua da. Eta Irekia bera ekarpenak egiteko irekita dago. Ekarpenak entzuteko irekita dago, bai herritarren partetik, baita ere ordezkari politikoen aldetik.
Irekia, parte hartzeko tresna da, herritarren eskaerak, Gobernuaren proposamenak, erantzunak, Legebiltzarreko galderak, inkestak, multimediak, bideoak, argitaratzekoak, elkarrizketak, plenoak zuzenean eta abar eta abar jarraitzeko tresna da.
Hainbat eta hainbat informazio dago eskuragarri bertan. Hainbat eta hainbat gauza hobetu daitezke, bai, baina ezin da esan propagandarako tresna besterik ez dela. Guk ez dugu bat egiten behintzat baieztapen horrekin.
Irekia, euskal gizarteari eskuragarri jarritako tresna da. Baliabide teknologikoak izugarrizko abiaduran aldatzen dira etengabean. Duela bost urteko teknologia eta gaurkoa alderatuz gero, aldea nabaria da.
Gobernuaren kudeaketa are gardenagoa izateko bitartekoa bada, beraz, baina etengabeko hobekuntza eta egokitzea beharrezkoa izango da, politika publikoen erabakitze prozesuetan herritarren parte hartzea zuzenean sakontzeko gailu gero eta hobeagoa izaten jarraitzekotan.
Izan ere, ezin dugu ahaztu, Irekia zertarako sortu zen. Hau da, lankidetza esparru gisa sortu zen. Eztabaida politikoa sustatzeko, herritarren iritzia jaso eta aztertzeko, gizarte sareetako foroetan zabaltzea errazteko, Gobernuaren jardun eta ekimenen berri ere emateko, eta datuak hor dauden.
Argi dago, denok nahi dugula...
...zabaltzea errazteko, Gobernuaren jardun eta ekimenen berri ere emateko.
Eta datuak hor daude. Argi dago denok nahi dugula gehiago baina iazko datuak hor dauzkagu eta bere ibilbidea aztertzeko balio digute. Webgunean (...) saio hasi ziren, 376.398 banakako erabiltzaile izan zituen; 1,8 milioi orrialde zerbitzatu zituen. Atari horren bidez, 4.355 ekitaldi publikoren berri eman zen, 77 gobernu-proposamen aurkeztu ziren eta 288 jaso herritarren aldetik.
Sare sozialetan, Irekiak 27,5 milioi aipamen jaso zituen Twitter, Facebook eta Youtube kontuan hartuta, eta 25.500 jarduera Twitter eta Facebook sareen artean bakarrik. Eusko Jaurlaritzako kideek parte hartutako lehen topaketetan 2.436 aldiz hartu zuten parte herritarrek, 549 galdera jaso ziren eta kargatutako 12.800 bideoek 163.000 ikustaldi izan zituzten.
Beraz, datuak hor daude eta eboluzioa, garapena aztertuz gero, ondorioztatzen dugu gu behintzat Irekian, saiakera horretan, aurrerantz goazela. Argi dago lan asko dagoela egiteko oraindik eta horregatik guztiagatik uste dugu erdibideko hau sinatzea oso positiboa izan dela.
Besterik gabe, mila esker.